Nous, Phelippes, par la grâce de Dieu empereres de Roménie, et touz tens accroissenz, faisons asavoir à touz ceus qui ces présentes lettres verront et orront, que nous volons et par la tenour de ces présentes lettres donons pooir à noble fame Alys de Saint-Verein, dame de Chaumont, jadis fame de Pierre de Barres, chevalier, et à Eude de Barres, chevalier, son fil, noz cousins, que il puissent achater dis livrées de terre à parisis, es fiés, es terres, et à es censives de Saint-Vallérian, et que il les puissent doner pour l’ames d’als, à l’abaesse et au covent dou moustier de la Court-Notre-Dame de la dyocèse de Sans, ou là où mielz lor semblera pour profit de lor ames. Et nous, dès orendroit, amortissons et aquitons toute la raison et tout le droit que nous et nos hoirs avons ou puissiens avoir es devant dites dis livrées de terre, en tele menière et en tele condicion que moustier ou église, ou ciz qui tenra les devant dites dis livrées de terre soit tenuz à rendre, chascun an, pour reconnoissance à la devant dicte dame de Chaumont et à Eude, son fil, et à ses successours, dis sols de parisis, et la devant dite dame et Eude, son fil, et lor successours soient tenuz ausi à rendre, chascun an, à nous et à nos hoirs et à nos successours, pour reconoissance, cinc sols de parisis. Et pour ce que ceste chose soit ferme et estable, nous lor avons bailliées noz letres scelées de notre scel pendant. Donné au plain de Saint-Martin, en l’an de l’incarnacion Notre-Seignour Jésu-Crist, mil deus cens quatre-vins et trois, le premier jour d’avril de la unzeime indicion, le disiesme an de notre empire.